Trump tetap haramkan TikTok
AMERIKA SYARIKAT: PRESIDEN Amerika Syarikat, Donald Trump tetap berdegil dan mengulangi pendiriannya bahawa negara itu akan mengharamkan aplikasi TikTok kecuali jika ia dijual pada bulan ini. Tambah beliau, Perbendaharaan Amerika Syarikat juga mesti diberi pampasan dan ganti rugi untuk urusan penjualan tersebut. “Baiklah, saya memberitahu mereka (TikTok) bahawa mereka mempunyai masa sehingga 15 September untuk membuat perjanjian. “Selepas itu, kami akan menutupnya di negara ini dan saya mengatakan bahawa Amerika Syarikat harus diberi ganti rugi, mendapat pampasan yang baik, kerana kita adalah orang yang membolehkan perkara itu. “Oleh itu, kita harus diberi pampasan, jadi Perbendaharaan harus diberi pampasan,” katanya. Trump pada awal bulan lepas menandatangani perintah eksekutif mengharamkan operasi aplikasi dari China — TikTok dan WeChat — di Amerika Syarikat mulai 15 September ini. Langkah pengharaman itu akan dikuatkuasakan dalam tempoh 45 hari.Perintah itu dikeluarkan ketika negara itu berusaha untuk membina rangkaian bersih susulan kemuncak kebimbangan terhadap keselamatan data peribadi yang diuruskan oleh syarikat pengeluar aplikasi itu. Tindakan itu sekali gus dilihat memberi tekanan kepada pemilik aplikasi ByteDance yang berpangkalan di Beijing, China untuk menjualnya kepada Amerika Syarikat. Dalam perkembangan lain, Trump menyatakan kerajaan akan memberikan lebih banyak bantuan kepada syarikat penerbangan negara itu yang terjejas teruk akibat Covid-19. “Kami akan membantu syarikat penerbangan. Ya. Kami akan membantu syarikat penerbangan. Dan anda harus menolong syarikat penerbangan. “Perniagaan yang sukar dan sememangnya begitu. Syarikat penerbangan adalah perniagaan yang sukar pada masa yang baik dan kami akan bersedia untuk mendapatkan kembali ke masanya yang baik. “Anda melihat angka pagi ini. Beberapa nombor yang keluar sangat luar biasa. Kami kini mempunyai pasaran saham tertinggi sepanjang masa sekiranya purata diambil kira,” ujarnya.-AFP 
See author's posts
